[Foto's] Bekendstelling: Eksklusiwiteit was nog nooit só vinnig | Maroela Media
[Foto's] Bekendstelling: Eksklusiwiteit was nog nooit só vinnig
Die nuwe Porsche 911 Turbo S Exclusive Series (Foto: Porsche)
Die sprokieswêreld van supermotors het beperkte weergawes wat motormense se hart laat klop. Porsche se ikoniese 911 is net só 'n motor. Mense sal sê dit is 'n sportmotor en nie 'n supermotor nie. Hm. Ek stem nie heeltemal saam nie. Ek glo die 911 is 'n supermotor. Daar is net 'n paar supermotors wat saam met hom sal hol. Én hy het 'n klein bankie agter vir die kinders.
Dié nuwe 911 Turbo S Exclusive Series is die kragtigste en mees kenmerkende 911 tot op hede. Daar sal net 500 wêreldwyd vervaardig word. Dié eksklusiewe nuwe 911 sal met die hand afgewerk word in Porsche se nuwe Porsche Exclusive Manufaktur-afdeling by Porsche se hoofkantoor in Zuffenhausen, Duitsland.
Vir die eerste keer ooit kan kopers 'n pasgemaakte horlosie kry om by hulle 911 te pas. Dié opgegradeerde plat sessilinder-enjin bied 'n asemrowende 750 Nm tussen 2 250 en 4 000 r/min en 'n magtige 446 kW. En ja, 0 – 100 km/h duik op in 2.9 sekondes en dis slegs 9.6 sekondes tot op 200 km/h. Topsnelheid is 'n skrikwekkende 330 km/h.
Swart 20″-wiele is standaardtoerusting en 'n spesiale goudgeel metaalverf is beskikbaar asook 'n reeks ander kleure. Die binneruim is elegant en uniek, boonop met sportsitplekke met 18 verstellings en 'n alcantara-dakbedekking.
Die opsionele Porsche Design Chronograph 911 Turbo S Exclusive Series is die eerste keer dat Porsche Design só 'n horlosie slegs beskikbaar maak aan kopers van die beperkte weergawe. Vir transkontinentale reise is daar 'n reeks bagasie beskikbaar wat van leer gemaak is. Die vier tasse pas perfek in die 911 se kattebak.
Dié beperkte weergawe van die 911 is beskikbaar met 'n Drive Plan van drie jaar en begin by R4 072 000 in Suid-Afrika. Die bestelboeke maak vandag oop.